
Isidre Sinibald Gervasi Mas i Gas va néixer a Torredembarra, segons 
consta al registre de l'Església arxipestral, el 19 de juny de 1735". El cog- 
nom Mas era força corrent en la Societat torrenca del set-cents. Els Mas 
eren comerciants lligats amb el món marí, encara que, sens dubte, no tan 
importants com els Badia, Cases, Fontanilles, Flaquer, Gatell, Gibert... 
Del membre de la família que se'n té més dades com a comerciant marí- 
tim és de Blai Mas i Foguet, que el 1794 féu caució per anar a Amèrica i 
tres anys després en feu una altra per anar a Nova Orleans". El nom 
Sinibald no era tampoc estrany a la Torredembarra del segle XVIII. No en- 
debades era el nom del pare de la patrona local, Santa Rosalia. 


En una vila plena de lligams amb el mar, que tants navegants i aventu- 
rers donà, el joven Sinibald, que encara no havia adoptat aquell "de" amb 
pretensions aristocràtiques, començà a navegar de ben jove, als catorze 
anys. A Cartagena, el 1761, és a dir als vint-i-sis anys, quan ja tenia una 
llarga experiència amb les aigues del Mediterrani, obtingué et títol de pilot 
d'altura. 


n 


Amb el títol a la butxaca emprengué un viatge gue serà típic en els 
aventurers torrencs: proa a Amèrica. No hi va arribar però: "va caure en 
mans dels temuts corsaris anglesos. Alliberat l'any 1762, fou desembarcat 
a Cadis. Sortí d'allí cap Arenys de Mar i, ai las!, fou capturat un altre cop, 
ara pels corsaris algerians, els quals el conduiren a Alger i l'obligaren a 
navegar amb ells durant sis anys, de 1762, contrectament del 7 d'octubre 
d'aquest any, fins a 1768. En aquesta llarga temporada en què fou preso- 
ner dels corsaris algerians, Sinibald Mas desenvolupà una ampla activitat de 
cosmògraf, aixecant mapes i plànols de gran part de la Mediterrània. 


Finalmente, el 1768, fou alliberat per l'orde dels redemptors. Sabem 
que l'any 1769 era a Torredembarra on, amb Joan Huguet, Josep Alomà, 
Josep Ivern i Llorach i Marià Lluch, fou compensat per la Confraria de 
Sant Elm, que ajudava els pescadors i marins torrencs que havien patit 
alguna desgràcia, amb la xifra de 63 lliures" . 


De la seva vila nadiua passà al cap i casal, a Barcelona, el mateix 
any 1769. Allí s'oferí a la Junta de Comerç, entitat burgesa que fou ctau 
en el redreçament econòmic i, també, cultural del nostre país, per a crear 
una Escola de Nàutica, aprofitant la seva experiencia com a marí, el seu 
contacte amb els port cristians i àrabs de tot el nostre mar i la seva acti- 
vitat com a cosmògraf. L'Escola de Nàutica fou creada el 1769, any, com 
veureu, molt fructifer per a Sinibald. Ell en fou el fundador i el director, 
des d'un primer moment fins a la seva mort, que esdevingué a Barcelona 
el 1806. Fou el centre i el gran animador del nou centre docent, que en 
molt pocs anys obtingué una forta puixança i una gran celebritat. .Donà 
a l'Escola tots els mapes i els itineraris que ell mateix havia fet. Sabem que 
el 1796, quan l'esmentat Blai Mas, familiar seu, sense cap mena de dubte, 
d'una manera o altra, estava embarcat en els viatges cap a Amèrica, Sini- 
bald de Mas, que ja havia adquirit el "de" que l'acompanyaria fins a la 
mort, anà a Londres, on comprà aparells i altres estris per a l'Escola de 
Nàutica. Aixímateix, intentà, en el decurs de la seva tasca com a director, 
d'oposar-se a l'uniformisme imposat des de Madrid als plans d'estudi de 
Nàutica. 


Sinibald de Mas i Gas va morir, com hem dit, a Barcelona l'any 1806, 
als setanta-un anys d'edat. Justament tres anys abans que naixés al mateix 
cap i casal Sinibald de Mas i Sans, viatger, escriptor, erudit, pintor, federa- 
lista, primer ambaixador a la Xina... El Sinibald de Mas del segle XIX 
(Barcelona, 1809-1868), encara que continuà la tradició viatgera i marina 
del seu avi o tiet-avi, que això no està gens clar, ja pertany a un món 

plenament diferent. De familia acabalada, segons assenyalen els seus 
biögrafs?, ja té el "de" aristocratic com a propi i és home d'amplis estudis: 
físic, pintor, poliglota (sabem que aprengué en els seus viatges l'àrab, el 
turc, el sànscrits, el xinès i el tagal, i que publicà llibres en francès i en 
anglès), poeta, assagista... El Sinibald de Mas i Sans ja era una versió plena- 
ment burgesa i ciutadana, i molt més moderna, d'aquell Sinibald de Mas i 
Gas", nascut al poble de Torredembarra, de família marinera, no pas molt 
pobra, però tampoc massa rica, i un home que arribà a tenir un lloc en el 
món de la cultura burgesa i ciutadana, gràcies als seus esforços i al mar. 


Notes: 


1.- En alguns llocs, com al Diccionari Biogràfic Albertí, es dóna com a any de la seva 
naixença el 1736. A d'altres es dóna, com és el cas de la Gran Enciclopèdia Catalana, el 
de 1735. El document del registre parroquial és definitiu. 

2. Dades extretes d'un treball inèdit de Salvador-J. Rovira, que conformarà el segon 
Capítol de la Història de Torredembarra, que quan aquest article sigui publicat ja estarà 
potser al carrer. 

3.- Xavier Fàbregas al llibre Catalans terres enllà, B., 1967, i a l'article "Sinibald de Mas 
i Sans" al Diccionari de Literatura Catalana, B., 1979. 

4.- .Ens hem decantat per donar el nom "Sinibald de Mas" i no el de “Sinibald Mas" 
per una raó, ens sembla, de pes: perquè així ho volia ell. 


